**Napitak za sreću**

Jednom davno, na Polinezijskom otočju, u Polinezijskom kraljevstvu i gradu Polineu, živjela je nekoć moćna gusarska obitelj Rodriguez. Članovi te obitelji bili su podrijetom iz Španjolske. Trenutno se sastojala od tri člana: djeda Marka, majke i udovice Angele te šesnaestogodišnjeg sina Antonia. Svi su oni bili gusari dok nije Antoniov tata Fernando nije umro nakon što ga je napala Velika morska zmija koja živi i caruje u Polinezijskom moru. Nakon tog nemilog događaja, ona je zaspala, a svi su ljudi dobro znali gdje. Od tada, Antonio i njegova mama krali su po gradu Polineu ne bi li preživjeli. Tako je jednoga dana Angela otišla u grad ukrasti nešto da ona i sin ne budu gladni. Kralj, koji je vladao ovim prostorom, već ih je dugo vremena lovio. Čak im je odredio i najveću kaznu koja je postojala u Polinezijskom kraljevstvu: kada ih ulove, bacit će ih Velikoj morskoj zmiji.

Antonio je boravio u kući sa svojim djedom koji je ležao u krevetu jer je bio na samrti. Djed se naglo probudi i reče Antoniju:

* Mamu su ti uhvatili u krađi i bacit će je Velikoj morskoj zmiji!
* Nemoguće, morska zmija spava! - vikne Antonio.
* Probudit će ju - mirno će djed.
* Ne smiju ju probuditi! - prestrašeno će Antonio - uništit će grad... Pa mama nije lopov, ona je to morala... A kako ti uopće znaš sve to?
* Sanjao sam - odgovori mu djed pa nastavi - Moji me snovi nikad ne prevare.
* Samo mi znamo da će se mama spasiti kazne bijegom (ona je ipak žena gusara). Ali zmija će uništiti grad ako ju probude, tu veliku zmijetinu, zato im samo to moramo i reći, sigurno ju onda neće probuditi! - Antonio je pronalazio laka rješenja, no djed ga nije slušao.
* Moraš ubiti Veliku morsku zmiju prije nego ona uništi cijeli Polineo! - naredi djed.
* Kako? - začuđeno će Antonio pa se pobuni - To je nemoguće!
* Moguće je - mirno mu odgovori djed pa nastavi dajući mu nekakvu kartu. - Uzmi ovu kartu. Ona će ti pomoći pronaći napitak za sreću!
* Što? - zbunjeno upita Antonio primajući kartu.
* Sada imaš kartu i sad bježi! Ili želiš da Velika morska zmija uništi grad prije nego li se ti digneš? - nadoda djed.

Antonio ga je čvrsto zagrlio pa pojurio van iz kuće ne osvrćući se. Odmah je otišao na tržnicu kupiti oružje kojim će ubiti Veliku morsku zmiju. Mačem nije znao rukovati pa ga nije ni tražio. Mušketa mu je bila previše skupa, a kubure su rasprodane već rano ujutro. A onda je ugledao krasan samostrel s tobolcem strijela. Njime je znao rukovati. Nije bio čak ni skup pa ga je kupio. Bio je presretan, no ta sreća nije predugo potrajala.

Kada je došao u luku, shvatio je da nema čamac, a kamoli brod da otplovi do označenog otočića na karti. Onda se dosjetio! Otplovio je s nekim trgovcima koje je uvjerio da je vrsni sluga i obećao da će im služiti kad dođu na odredište. Naravno da nije imao namjeru doći do odredišta, već skočiti u more dok budu prolazili pored otočića označenog na djedovoj karti. Tako je i napravio. Dok je plovio s trgovcima, usput im je ukrao lopatu, za svaki slučaj, ako bude morao kopati da bi došao do napitka za sreću. Dobro je učinio jer je to i morao čim je došao na mjesto koje je pokazivao simbol na karti. Prokopao je lopatom čak metar tla, a tada je naišao na nešto tvrdo. Bila je to mala drvena škrinja. Naravno, bila je zaključana, a on nije imao ključ. Možda mu ga je djed zaboravio dati? Antonio se snašao. Otvorio je škrinju razbivši ju. Kada je vidio što je unutra, samo što nije zaplakao. Unutra su bili pismo i jedan sklopljeni papir. Prvo je pročitao pismo. To je ustvari bila poruka:

*Dragi sine!*

*Ako čitaš ovo pismo,*

 *to znači da ti treba napitak za sreću.*

*Ja, nažalost, nemam taj napitak, ali znam kako ga napraviti.*

*To piše na drugome papiru. Ja ću ti reći kako ga koristiti.*

*Ako otpiješ jedan gutljaj, pratit će te sreća jedan dan.*

*Ali ne sreća zbog koje si sretan, nego sreća zbog koje*

*ti se dešavaju stvari koje točno poželiš, sve će ti uspjeti…*

*Tvoj tata Fernando*

Antonio je bio presretan što je dobio nešto očevo. Zatim je krenuo čitati recept koji je našao uz pismo:

***Sastojci:***

*suza sirene*

*oko zmaja*

*pero Feniksa*

*Sve sastojke ubaciti u kotao pun morske vode. Kotao staviti na vatru da se smjesa kuha te petnaest minuta miješati rogom jednog jednoroga.*

Više nije bio toliko sretan. Odmah je krenuo u potragu za sastojcima. Odmah se sjetio kako prizvati sirene. Naravno, pjevanjem. Počeo je pjevati i pjevao je... možda... pet minuta... i već je ugledao prekrasnu sirenu. Sada nije znao kako doći do njezine suze na nježan način. Ali kada ju je bolje pogledao, sjetio se. Samo joj je naglo okrenuo leđa i rekao:

* Kako si ružna! Mislio sam da su sirene lijepe!

Ona se odmah rasplakala. Antonio je suzu uhvatio u bočicu i stao se zatim ispričavati i objašnjavati. Ona ga je shvatila. Čak je pozvala svog prijatelja dupina kako bi ga odveo na otok na kojemu je neki dan ona vidjela Feniksa. Zahvalo se sireni i krenuo dalje s dupinom. Čim je stao na otok, Antonio ga je ugledao. Pripremio je samostrel i opalio. Feniks se prestrašio brzo poletio, ali tako je ostao bez pera. Ono je palo na tlo. Uspio je! Pero je bilo jako vruće. Oprezno ga je stavio u svoju kožnatu torbicu.

* Velika pogreška! Torbica će ti se za koju minutu zapaliti! - uskliknuo je jedan starac.
* Tko ste vi? - znatiželjno je upitao Antonio.
* Onaj koji ima ostale sastojke koje trebaš i koji će ti pomoći. Slijedi me.

Antonio nije ništa rekao, samo je slijedio starca. Stigli su do malene drvene kućice. U kućici, koja je imala samo jednu prostoriju, stajalo je puno polica ispunjenih raznim stvarima. U sredini prostorije nalazio se veliki kotao pun vode. Možda slane?

* Ubaci ostale sastojke unutra - naredi starac - Prije nego li ti izgori torbica.

Antoniu se odjednom torbica zapali. Starac zamahne rukom i torbica prestane gorjeti. U ruci mu se stvorilo pero. Starac ga zatim ubaci u kotao. Antonio mu je dodao bočicu sa suzom. Starac je tu suzu kapnuo u vodu. Zatim je s police uzeo nekakvo oko, veće od običnog ljudskog oka. Ubacio ga je u vodu. Antonio nije htio vidjeti što se dogodilo s okom u vodi. Starac je tada iz rukava izvukao jedan rog. Bio je to rog jednog jednoroga. Starac počne miješati. Miješao je petnaest minuta. Nakon što je završio miješati, bacio se na krevet i odspavao točno petnaest minuta. Kad se probudio, uzeo je neku bočicu s police te u nju ulio napitka koliko je stalo. Dajući ga Antoniu rekao je:

* Evo. Koristiti ga znaš, sve je sada na tebi. Sada ću te teleportirati u tvoj grad Polineo, u čijem se moru nalazi zmija. Ona kojoj žele baciti tvoju mamu zbog kazne. Tako ćeš brže doći.

Čudesno je da, otkad su krenuli u malu kućicu s puno polica i kotlom punim vode nasred prostorije, do tog trenutka nisu izmijenili niti jednu jedinu riječ. Izašli su iz kućice. Starac je počeo mahati rukama i nešto mumljati sebi u bradu. Dok je to radio, Antonio je ispio jedan gutljaj iz bočice. Kada je stavio čep na bočicu, sve se oko njega počelo vrtjeti. Samo se odjednom stvorio u svom rodnom gradu. Pripremio je samostrel. Odjednom je iz mora izronila divovska zmija. Antonio se samo okrenuo i zapucao. Pogodio je zmiju točno u oko. Napitak itekako djeluje! Zmija se ranjena vratila u more. No odmah nakon toga, ona ponovno iskoči iz vode i repom uhvati Antonia pa ga stane primicati svojim razjapljenim ustima. No Antonio se snađe i samostrelom baci strijelu zmiji točno u usta. Zmija ga pusti i padne na zvonik koji je na vrhu imao oštar križ na kojeg se nabila i umrla.

 Antonio je postao junak. A otkrio je pritom tajni napitak za koji je znalo malo ljudi... među njima njegovi tata i djed. To je obitelji pružilo sigurnost. Spasio je svoju mamu kraljeve kazne i grad Polineo uništenja nakon što bi ga Velika morska zmija uništila ljuta jer bi ju probudili. Nakon toga se kralj opustio i odustao od kažnjavanja siromašnih.

Napitak se dalje prenosio nasljedstvom. Možda je još uvijek među nama?

Priča se nastavlja.